Kaník, Ľudovít, poslanec NR SR (2015-06-25):
... s čím určite súhlasím. Avšak podľa príslušnej smernice každá krajina môže bez akýchkoľvek sprievodných procedúr zaviesť túto hranicu na, hranicu 500-tisíc euro obratu firmy za rok. Plán nášho ministerstva je zaviesť 100-tisíc, čo môžeme nazvať prvým krokom, ale tak treba povedať, či budú aj druhé, aj tretie kroky. Pretože tu nejde len o to, že by to pomohlo výrazne malým a stredným podnikateľom, pretože takto mnohokrát financujú štát, ale sami nedostávajú zaplatené, ale predišlo by sa aj tunelovaniu štátneho rozpočtu, ktoré sa realizuje takým spôsobom, že väčšie firmy neuhrádzajú faktúry, ale vratky na DPH si plne uplatňujú. Veľmi dobre vieme, že takýto jav bol typický pre kauzu Váhostav. A nielen Váhostav, ale v stavebníctve pre mnohé ďalšie veľké firmy, ktoré predtým prešli reštrukturalizáciou. Neplatili faktúry, ale vratky na DPH si zo štátneho rozpočtu v rozsahu mnohých miliónov realizovali a vytiahli. Nemyslím si, že by sme, alebo že by štát mal kryť takýto spôsob neférového podnikania, ktoré je, paradoxne, v súlade so zákonom. Ale je to tunelovanie štátneho rozpočtu. Akceptovanie tohto návrhu, alebo stanovenie tejto hranice na podstatne vyššiu úroveň by práve tomuto zabránilo, aby bol štátny rozpočet tunelovaný nepoctivými firmami s väčším obratom. Takže, vážené dámy, vážení páni, v tomto návrhu novely zákona navrhujem, aby platiteľ dane mal povinnosť zaplatiť daň z pridanej hodnoty len za faktúry alebo sumy v inom doklade o predaji, ktoré mu boli uhradené. Ak mu boli tieto sumy uhradené len čiastočne, je povinný uhradiť DPH pomerne k výške uhradenej sumy. Cieľom tejto navrhovanej úpravy je predísť tomu, aby boli podnikatelia povinní platiť DPH za faktúry, ktoré im neboli uhradené, čo ich privádza do ťažkej, mnohokrát nezvládnuteľnej finančnej situácie. Zároveň sa navrhuje, aby výpočet nadmerného odpočtu bol taktiež viazaný na uhradené faktúry, alebo sumy z iných dokladov o kúpe, a tiež aby nebolo možné použiť neuhradené faktúry alebo sumy z iných dokladov o kúpe na uplatnenie si nároku na nadmerný odpočet DPH, čo v súčasnosti spôsobuje situáciu, že aj osoby, ktoré neuhradili faktúru, si uplatňujú nadmerný odpočet DPH a štát im uhrádza vysoké sumy. Daňový úrad takémuto platiteľovi, ktorý si uplatní nadmerný odpočet alebo zvýši nadmerný odpočet dodatočným daňovým priznaním a zároveň neuhradí faktúry, tento nadmerný odpočet nevráti. Navrhovanými zmenami sa predíde podvodnému konaniu, aj keď v súlade so zákonom, ktoré dnes prebieha, ktorého obeťami sa stávajú najmä malí a strední podnikatelia, ako sme videli pri kauze Váhostav, a zaťažovaniu podnikateľov neopodstatnenými finančnými výdavkami. Návrh zákona nebude mať negatívny dopad na verejné rozpočty, môže mať pozitívny vplyv na zamestnanosť, pretože podporí, ozdraví podnikateľské prostredie a tvorbu pracovných miest, zabezpečí sa odstránenie nespravodlivej finančnej záťaže podnikateľov a nemá priamy vplyv na životné prostredie. Zato má výrazný vplyv na, pozitívny výrazný vplyv na podnikateľské prostredie. Je v súlade s ústavou republiky, jej zákonmi a medzinárodnými zmluvami, ktorými je Slovenská republika viazaná, a ja vás žiadam a prosím o podporu tohto návrhu zákona. Ďakujem za pozornosť.